                                                         Semnătura primăverii
 	În rotația anotimpurilor, primăvara are un rol spiritual  deosebit, fiind un privilegiu al renașterii speranțelor noastre odată cu renașterea naturii. În acest context, sufletul ființei umane vibrează la primenirea în frumos, iubire și credință.
 	Se poate afirma sugestiv că semnătura primăverii se exprimă prin verdele crud al ierbii, cântecul fără pereche al privighetorii, diversitatea de culori și miresmele florilor.

	Dintre  evenimentele culturale asociate cu sărbătorirea zilei de 1 martie se remarcă obiceiul de mărțișor, care, în anul 2012, la propunerea României, Republicii Moldova, Bulgariei și Macedoniei de Nord, a fost  inclus în Lista patrimoniului cultural imaterial al umanității, sub egida UNESCO.

	Deși originile mărțișorului nu sunt cunoscute cu exactitate, prezența sa la români și bulgari, anterior romanizării străbunilor noștri, respectiv slavizării vecinilor de la sud, are la bază substratul daco-tracic comun.
	În prezent, mărțișorul  reprezintă  un mic obiect de podoabă, care este  legat de un șnur împletit dintr-un fir alb și unul roșu, fiind asociat cu regenerarea  și speranța, în tradiția populară  românească având și rolul de talisman purtător de noroc.   Este oferit în prima zi de primăvară, împreună cu un buchet de flori, fiind purtat o anumită perioadă din luna martie, după care este  prins de ramurile unui pom fructifer pentru a aduce belșug.
 	Este semnificativ faptul că data de 8 martie se află sub semnul feminin, fiind adoptată ca Ziua Internațională a Femeii. În această zi, fie că vorbim despre mame, bunici, surori, prietene   sau soții, femeile sunt în centrul atenției, rolul acestora  în devenirea vieții, a culturii și   civilizației fiind recunoscute fără echivoc.  

	Este firesc ca  Ziua Femeii să fie urmată de  Ziua Bărbatului, având la rândul său  o bogată încărcătură de semnificații culturale și religioase. De fapt, cei doi parteneri  se completează reciproc, din trecut, prin prezent, spre viitor, fiind simbolurile pentru matricea vieții pe Terra, cu trimitere la universul emoțional din care face parte și poezia.
  	Primăvara este anotimpul cel mai potrivit pentru a scrie și interpreta poezia, acest gen literar fiind unul dintre cele mai pure reprezentări ale creativității și sensibilității umane, care poate fi considerat o eliberare a sufletului, transpusă în cuvinte. De aceea, alegerea datei de 21 martie pentru Ziua Internațională a Poeziei este binevenită, fiind în armonie cu regenerarea naturii într-un registru diversificat de forme, sunete, miresme și culori.
	Pentru vremurile pe care le trăim, este tulburătoare afirmația lui Nichita Stănescu: „Poezia este avuția pe care omul o are încă nejefuită”.
	Florile au devenit mesagerul sentimentelor noastre, dăruirea sau primirea florilor fiind un  gest cu o încărcătură bogată în emoții și semnificații, care transmite puritate, iubire, prietenie, recunostință, afecțiune, speranță etc.  Pentru a transmite mesajul potrivit, trebuie șă ținem seama de culoarea florilor dăruite, mai precis: 
• culoarea albă  simbolizează puritate, inocență și loialitate 
• roșul face trimitere la iubire și respect
• roz - admirația; cu referire la grație și eleganță
• galben- prietenie profundă;  transmite bucurie și afecțiune.
 	Este sugestiv faptul că primul gest delicat în relațiile dintre oameni a fost atunci când Adam a dăruit Evei o floare pentru a și-o împleti în cosițele bălaie.  În secolul al XVIII-lea, a apărut moda ca buchetele  de flori trimise persoanelor iubite să fie însoțite de mici scrisori. 
   	Simbolurile florale  sunt întâlnite încă din vechime, sub formă de modele decorative pentru podoabe, veștminte, vase, monede, arme, unelte etc.  Până și obiceiul utilizării florilor la înmormântări  își are rădăcini istorice adânci, în mormântul lui Tutankhamon, sceptrul găsit are încrustat un iris - simbol al puterii faraonilor .
 	În miturile Greciei Antice, se consideră că anemonele roșii au răsărit din sângele lui Adonis, iar romanii organizau serbări de primăvară în cinstea regenerării vegetației  de către zeița Flora, obicei preluat de  lumea creștină sub numele de „Florii”  prin îmbogățire cu semnificații religioase.  Crinul are o semnificație deosebită pentru creștini, fiind reprezentat în majoritatea picturilor care prezintă momentul în care Fecioara Maria este anunțată de către  Arhanghelul Gabriel că va da naștere  Fiului Domnului. 
 	 Viața omului fără flori este greu de imaginat, așa cum a afirmat și  Arthur James Balfour (1848-1930), unul din premierii Regatului Unit: „Ce loc dezolant ar fi lumea fără nici o floare! Ar fi ca o fată fără surâs sau ca o petrecere fără un bun venit. Nu sunt oare florile stele ale pământului , iar stelele , flori ale cerului?”.
  	Omul a cultivat plante ornamentale din timpuri străvechi, un exemplu fiind una din cele șapte minuni ale lumii, și anume Grădinile Suspendate  ale Semiramidei, realizate în anticul Babilon  de către regele Ninus pentru a omagia frumusețea Semiramei, una din soțiile sale. 
 	 De-a lungul secolelor, florile au prosperat și s-au diversificat în  grădini, parcuri și alte spații verzi care împodobeau palate impunătoare sau spații publice din marile orașe.
  	Rolul important al florilor  în viața omului a fost exprimat magistral de către filosoful  chinez Confucius: „Mă întrebi de ce cumpăr orez și flori? Cumpăr orez pentru a trai și cumpăr flori pentru a avea un motiv ca să trăiesc”.
  	În Țara Soarelui-Răsare, străvechea artă Ikebana stârnește admirație și în prezent, în măsura armonizării cu sufletul a aranjamentelor florale.
 	Este meritul lui Mary Wortley Montagu, soția ambasadorului englez la Constantinopole, de a fi inițiat descrierea sistematică a florilor între anii 1716-1718, punând bazele florigrafiei, care a dus la întocmirea unui „cod secret” , asociat fiecărei flori  pentru comunicarea anumitor sentimente ascunse, emoții și sentimente.
 	Desigur, moda mesajelor florale ascunse  a trecut, toate florile fiind considerate purtătoare de frumos și bucurie,  deși unele exemplare  continuă să-și păstreze anumite semnificații. De pildă, trandafirul roșu exprimă o iubire pătimașă, garoafa transmite suferință în iubire, irisul este un simbol al înțelepciunii, crinul și laleaua sunt mesageri de prosperitate și rafinament, liliacul simbolizează inocență și primii fiori ai dragostei, iar zambilele și freziile poartă noroc.
 	Florile  sunt indispensabile în viața omului, fiind întâlnite pretutindeni, în sărbători și ritualuri, în tratamente medicale și homeopatice,  în arta culinară și cosmetică, în ornamentarea caselor, grădinilor,  parcurilor, străzilor etc.
Pentru descrierea splendorii universului floral, imaginile sunt mult mai potrivite decât cuvintele:

	Chiar  și evenimentele din Cosmos contribuie la echilibrul perfect al primăverii, în data de 20 martie având loc echinocțiul (numit și echinox), momentul când ziua și noaptea sunt egale în orice loc de pe Pământ.
 	În duminica imediat următoare a primei Luni pline după echinocțiul de primăvară, se celebrează Învierea lui Iisus Hristos,  cea mai mare sărbătoare  a creștinismului.
	Durata  Paștilor este  de   40 de zile (până la Înălțarea Domnului), însă doar primele 3 zile sunt  de mare sărbătoare. Prima zi de Paște marchează începutul anului ecleziastic creștin.	
	Credincioșii se pregătesc   pentru sărbătorile pascale printr-o perioadă lungă de post, în care se comemorează evenimentele premergătoare Învierii Domnului.  Ultima săptămână din Postul Mare, numită Săptămâna Patimilor, începe în Duminica Floriilor, când se sărbătorește intrarea lui Iisus Hristos în Ierusalim,  iar, în Vinerea Mare, creștinii comemorează  răstignirea pe cruce a Mântuitorului.
 	În rotația anotimpurilor, vă doresc, stimați cititori, multă sănătate, fericire, vise împlinite și primăveri însorite în suflet!

